Α.Π.Ο. Νέα Σμύρνη (ποδόσφαιρο)

Ο Αθλητικός Ποδοσφαιρικός Όμιλος Νέα Σμύρνη είναι ελληνικό ποδοσφαιρικό σωματείο. Ιδρύθηκε το 1959 ως Α.Ο. Σμυρναϊκός. Από την ίδρυση του μέχρι και σήμερα αγωνίζεται στα πρωταθλήματα της Ένωσης Ποδοσφαιρικών Σωματείων Αθηνών (Ε.Π.Σ.Α.) Μέχρι το 2009 ο σύλλογος είχε και τμήμα μπάσκετ το οποίο πλέον αποτελεί ξεχωριστό σύλλογο με την ονομασία Α.Ο.Κ. Νέα Σμύρνη.

Έμβλημα 
Στο σήμα κυριαρχούν τα δύο βασικά χρώματα της ομάδας, το κόκκινο και το μαύρο. Στο κέντρο του σήματος, ανάμεσα σε κόκκινες και μαύρες ρίγες που συμβολίζουν την εμφάνιση του Α.Π.Ο. Νέα Σμύρνη υπάρχει σε λευκό χρώμα το κωδωνοστάσιο του Ι.Μητροπολιτικού Ναού Αγίας Φωτεινής Νέας Σμύρνης της Ιερά Μητρόπολις Νέας Σμύρνης , πιστό αντίγραφο του ιστορικού κωδωνοστασίου του Μητροπολιτικού Ναού Αγίας Φωτεινής στην Σμύρνη που καταστράφηκε το 1922.

Χρώματα 
Τα κύρια χρώματα του Α.Π.Ο. Νέα Σμύρνη είναι το κόκκινο και το μαύρο. Τα συγκεκριμένα χρώματα προέκυψαν από τη συγχώνευση του Α.Ο. Σμυρναϊκού και του Αχιλλέα. Τα χρώματα του Σμυρναϊκού ήταν το άσπρο και το μαύρο με ριγωτή εμφάνιση ενώ η εμφάνιση του Αχιλλέα ήταν ολοκόκκινη. Ως εκ τούτου η πρώτη εμφάνιση του Α.Π.Ο. Νέα Σμύρνη είναι κοκκινόμαυρη ριγωτή και η δεύτερη, τιμώντας το μεγαλύτερο εκ των δύο σωματείων που προκάλεσαν τη συγχώνευση, αυτό του Σμυρναϊκού είναι άσπρη με μαύρες λεπτομέρειες.

Ιστορία 
Προπολεμικά, στην προσφυγική συνοικία της Νέας Σμύρνης είχαν ιδρυθεί διάφορες ανεξάρτητες ποδοσφαιρικές ομάδες, στις οποίες έβρισκαν διέξοδο οι νέοι της περιοχής. Οι ομάδες αυτές διαλύθηκαν το 1940 που ο Πανιώνιος εγκαταστάθηκε στο νέο γήπεδο της Νέας Σμύρνης και αποφάσισε να ιδρύσει ξανά την ποδοσφαιρική του ομάδα, που είχε διαλυθεί από το 1933. Οι ανεξάρτητες ομάδες που είναι γνωστές από την περίοδο αυτή και έδιναν αγώνες με άλλα σωματεία όμορων δήμων ήταν η Ένωση 4ης Αυγούστου Νέας Σμύρνης, η ΑΕ Νέας Σμύρνης, η Ολυμπιάς Νέας Σμύρνης και ο Αστέρας Νέας Σμύρνης. 

Μετά τον πόλεμο και ως το 1967 στη Νέα Σμύρνη εκτός από τον Πανιώνιο υπήρχαν δυο ερασιτεχνικά ποδοσφαιρικά σωματεία, ο Α.Ο. Σμυρναϊκός και ο Αχιλλεύς, που αγωνίζονταν στα τοπικά πρωταθλήματα της Ε.Π.Σ. Αθηνών. Εκ των δύο, ο Σμυρναϊκός ήταν παλαιότερος σύλλογος. Με το ίδιο όνομα αναφέρονται ανεπίσημα σωματεία τη δεκαετία του '30 στη Ν. Ιωνία, το 1947-1949 στην Καισαριανή και το 1949-1959 στο Πολύγωνο με πρόεδρο τον γνωστό κονφερανσιέ Γιώργο Οικονομίδη. Σε αυτόν είχαν αγωνιστεί κατά καιρούς γνωστοί παίκτες, όπως οι: Γ. Καμάρας, Κανσός, Μπαρμπουνάκης, Σπυρόπουλος, Σώχος, Ζαφείρης, Νικολάου κ.ά.

Ίδρυση 
Το 1959 παλαιοί ποδοσφαιριστές της ομάδας του Πολυγώνου ίδρυσαν τον Α.Ο. Σμυρναϊκό. Αγωνιζόταν σε γήπεδο που είχε διαμορφωθεί στην περιοχή "Μυτιληναίϊκα" της Άνω Νέας Σμύρνης και είχε χρώματα το άσπρο και το μαύρο. Το 1966-67 πρωταγωνιστούσε στη Β΄ κατηγορία της ΕΠΣΑ. Ο Αχιλλέας είχε ιδρυθεί αργότερα και το 1963-64 αγωνιζόταν στη Δ΄ κατηγορία της ΕΠΣΑ. 

Το 1967 το δικτατορικό καθεστώς επέβαλε τη συγχώνευση των δύο σωματείων σε ένα, στο οποίο δόθηκε προσωρινά η ονομασία "Αγαμέμνων". Τελικά, από τη συγχώνευση προέκυψε ο Α.Π.Ο. Νέα Σμύρνη με χρώματα το κόκκινο και το μαύρο.

Την πρώτη περίοδο στο Σμυρναϊκό αγωνίστηκαν οι Τριανταφύλλου (τερμ.), Αγκοπιάν, Κυριάνογλου, Σκυλίτσης, Κωστής, Κωνσταντινίδης, Σπύρος Χειμάρας, Γιώργος Ξύδας, Κ. Παπαδόπουλος, Σ. και Κ. Ταμπακόπουλος, Μοθωναίος, Κ. και Ι. Λιλικάκης, Ραπτόπουλος, Μαλαριτζόγλου, Σπύρος Έξαρχος και από το 1967 στον Α.Π.Ο. Νέα Σμύρνη οι Δημήτρης Γαλουζίδης, Κούκας, Χαριτίδης, Κατανίδης.

Η επέκταση του νεκροταφείου της Νέας Σμύρνης στην περιοχή "Μυτιληναίικα" είχε ως αποτέλεσμα την απορρόφηση από τον Δήμο της έκτασης που χρησιμοποιούσε ως γήπεδο η ομάδα. Προσωρινά μετακόμισε στην περιοχή της Δεξαμενής στη συνοικία "Φάρος". Όμως, ο χώρος αυτός περί το 1976 επελέγη για την ανέγερση κολυμβητηρίου, κλειστού γηπέδου αθλοπαιδιών και άλλων αθλητικών εγκαταστάσεων. Έτσι η ποδοσφαιρική ομάδα του Α.Π.Ο. Νέα Σμύρνη έμεινε άστεγη και ακόμα και σήμερα είναι αναγκασμένη να προπονείται και να αγωνίζεται σε γήπεδα άλλων δήμων όπως αυτά των Τραχώνων Αλίμου, Καλαμακίου, Τερψιθέας Γλυφάδας και Ελληνικού.

Ποδοσφαιρικό τμήμα 
Ο Α.Π.Ο. Νέα Σμύρνη βρίσκεται και βρισκόταν πάντα στη σκιά του συντοπίτη του Πανιωνίου και από την ίδρυσή της, το 1959, αγωνίζεται σταθερά στα πρωταθλήματα της ΕΠΣΑ. Τα περισσότερα χρόνια αγωνίστηκε στη Β' κατηγορία ενώ υπήρξαν χρονιές που έλαβε μέρος στην Α' κατηγορία. 

Το 1977-78 τερμάτισε 2ος (ηττήθηκε στα πέναλτι στον αγώνα κατάταξης για την πρωτιά από την ισόβαθμη Α.Ο. Δάφνης, σκορ 2-2, 3-2 στα πέναλτι) και ανέβηκε στην Α' κατηγορία, από την οποία υποβιβάστηκε την αμέσως επόμενη σεζόν 1978-79. Βασική συμβολή στην άνοδο έπαιξαν ο επιθετικός Συμεών Χατζής και ο αμυντικός ογκόλιθος Ιωάννης Σπανούδης, οι οποίοι αποτέλεσαν και μεταγραφικοί στόχοι του Απόλλων Αθηνών. 

Το 1990-91 τερμάτισε 2η στον όμιλό της και ανέβηκε στην Α' κατηγορία, στην οποία αγωνίστηκε για λίγες χρονιές, με πρόεδρο και χρηματοδότη τον Καλοκαιρινό, ο οποίος είχε σχέδια να την ανεβάσει στη Δ΄ Εθνική. Τελικά, δεν τα κατάφερε και τις επόμενες σεζόν υποβιβάστηκε ξανά στη Β΄ κατηγορία. Έκτοτε η ομάδα αποτελούσε ασανσέρ μεταξύ της Β' και Γ' κατηγορίας.

Σεζόν 2018-19. Αήττητοι πρωταθλητές 

Την αγωνιστική περίοδο 2018-19 ο Α.Π.Ο. Νέα Σμύρνη συμμετείχε στο πρωτάθλημα της Γ’ Κατηγορίας έχοντας μόλις υποβιβαστεί από τη Β' κατηγορία. Με προπονητή τον Σπύρο Τάραμα πραγματοποίησε εκπληκτική πορεία και κατέκτησε αήττητος το πρωτάθλημα και την άνοδο στην Β' ΕΠΣΑ έχοντας σε 24 αγώνες 20 νίκες και μόλις 4 ισοπαλίες. Χαρακτηριστικό της άνεσης με την οποία έφτασε στον τίτλο αλλά και της διαφοράς δυναμικότητας με τις υπόλοιπες ομάδες ήταν το γεγονός πως έφτασε και μαθηματικά στην κατάκτηση του πρωταθλήματος τέσσερις αγωνιστικές πριν το τέλος, επικρατώντας με 0-4 στην έδρα του τότε δεύτερου στη βαθμολογία Ιπποκράτη Περιστερίου. 

Ο Α.Π.Ο. Νέα Σμύρνη είχε σε σύνολο 52 ομάδων στη Γ Κατηγορία την υψηλότερη βαθμολογική συγκομιδή με 64 βαθμούς σε 24 αγωνιστικές, σημείωσε τα περισσότερα γκολ από οποιαδήποτε άλλη ομάδα (86), είχε την 4η καλύτερη άμυνα με παθητικό 13 τερμάτων και τερμάτισε πρώτος με διαφορά δέκα βαθμών από τον δεύτερο. Για τους πρωταθλητές σκόραρε 31 γκολ ο Άρης Γκιόνης, που αναδείχθηκε και πρώτος σκόρερ της κατηγορίας, 12 γκολ ο Θανάσης Φασούλας, 11 γκολ ο Attah Chibueze, 7 γκολ ο Γιάννης Φερδερίγος, 4 γκολ ο Χρήστος Πρέτζε και 3 γκολ ο Δημήτρης Καταβάτης. Από 2 γκολ πέτυχαν οι Γιάννης Κολλινιάτης, Αλέξανδρος Μαρτίνος, Μιχάλης Μακρογκίκας, Ξενοφώντας Μυλωνάς, Σταύρος Παναγάκος, Στάθης Κοτζαμάνης καθώς επίσης και ο αρχηγός της ομάδας Φάνης Μπιρμπίλης. Από ένα γκολ σημείωσαν οι Άκης Λιάκος, Νίκος Αρβανιτάκης και Μάρκος Θεοδωράκης. Επίσης αγωνίστηκαν οι Γιάννης Αθανασίου, Θανάσης Καραμίντζας, Θανάσης Μαραγκός, Βασίλης Σκουτέρης, Δημήτρης Κουτσοποδιώτης καθώς επίσης και τέσσερις τερματοφύλακες. Οι Νίκος Κόμης, Elmekawi Wael “ Ντίντα ”, Μάριος Χορός και Άντι Γκέγκα.

Παραπομπές 

Ποδοσφαιρικές ομάδες Ελλάδας
Ιδρύσεις ποδοσφαιρικών ομάδων το 1959